***Spelemann på taket*** (engelsk: *Fiddler on the Roof*) av Joseph Stein er en av de mest kjente scene- og filmmusikaler, med musikk av Jerry Bock og première på Broadway 22. september 1964. Den norske gjendiktningen er gjort av Hartvig Kiran.

Historien er basert på novellene *Tevye og hans døtre* eller *Melkemannen Tevye* av den russisk-jødiske forfatteren Sholem Aleichem el. Sjolom-Alejkhem (oppr. Sholem Naumovich Rabinovich). Tevye opptrer i en rekke noveller som Aleichem skrev på jiddisch mellom 1894 og 1914, med handlingen lagt til Det jødiske bosetningsområdet i tsartidens Russland rundt 1905. Handlingen foregår blant jiddisch-talende jøder som var underlagt tsarens harde styre. Stykket er den mest kjente folkelivsskildring fra den jødiske fromhetsretning chassidismen.

Broadway-oppsetningen av stykket forvandlet landsbyjøden Tevye til en *shtetl*-beboer. Konfliktene hans med kone og døtre - uttrykk for de voksende spenningene jødiske samfunn opplevde i nyere tid - løses på teaterscenen ved at jødiske og amerikanske verdier faller sammen, og *shtetl*en fremstår som et stoppested på veien til Amerika. Philip Roth kalte stykket «*shtetl*-kitsch», og det ble stilt spørsmål om hvordan Chagalls maleri av spillemannen på taket inspirerte tittelen.

Da musikalen skulle bli film i 1971, var Frank Sinatra, Walter Matthau og Danny Kaye blant dem som ønsket seg rollen som Tevye. Men det er spesielt i Japan at musikalen har slått an. Den første japanske oppsetningen i 1967 er blitt fulgt opp av hundrevis gjennom årene. Skuespillforfatteren Stein som var bekymret for hvordan stykket ville bli mottatt i Japan, ble spurt av sin første japanske produsent om stykket ble forstått i USA. Stein ble forbauset, men japaneren forklarte seg: «Fordi det er så japansk».

Musikalen er satt opp flere ganger i Norge. Den nationale scene i Bergen var først ute i 1967. Før Det Norske Teatret fulgte opp i 1968 med sin oppsetning under musikalsk ledelse av Egil Monn-Iversen og Kai Angel Næsteby, med Lasse Kolstad og Sølvi Wang. Det norske teatrets oppsetning ble en så stor suksess at forestillingen ble satt opp med de samme hovedrolleinnehaverne i 1987.

Den var også satt opp i nynorsk språkdrakt på Den Nationale Scene i Bergen i 1998, med Helge Jordal i hovedrollen og 51.000 solgte billetter. Samme år ble den også satt opp på Trøndelag Teater med Ola B. Johannesen/Yngvar Fearnley i hovedrollen. Senere har den blitt satt opp blant annet på Oslo Nye Teater i 2007 (med blant annet Dennis Storhøi og Alexander Rybak), Agder teater i 2010 og Det norske teatret i 2014.

Referanser
----------

1. ↑  Kazin, Alfred (1956). «Sholom Aleichem: The Old Country». *The American Scholar*. 3. 25: 273–280. ISSN 0003-0937. Besøkt 27. september 2023.
2. ↑  Samuel Kassow: «Shtetl»
3. ↑  Joy Horowitz: «Too Jewish?», *Los Angeles review of books*, 30. oktober 2014
4. ↑  *Fiddler on the roof*, spillefilm fra 1971
5. ↑  Barbara Isenberg: «*Fiddler on the Roof's’* universal themes still resonate after 50 years», *Los Angeles Times* 30. august 2014
6. ↑  «Spelemannen er blitt spellemann», *Bergens Tidende* 17. august 2016
7. ↑  Trøndelag teater, 1998

Eksterne lenker
---------------

* (en) *Spelemann på taket* på Internet Broadway Database

|  |  |
| --- | --- |
| Oppslagsverk/autoritetsdata | Store norske leksikon **·** Encyclopædia Britannica **·** Nationalencyklopedin **·** VIAF **·** GND **·** LCCN **·** BBC Things **·** MusicBrainz **·** MusicBrainz
 |